

REPUBLIKA HRVATSKA

VARAŽDINSKA ŽUPANIJA

OPĆINA VINICA

OPĆINSKO VIJEĆE

KLASA:024-03/25-01/05

URBROJ:2186-11-25-13

Vinica, 12. kolovoz 2025.

**Z A P I S N I K**

s 2. sjednice Općinskog vijeća Općine Vinica, održane dana 12. kolovoza 2025. godine, u prostorijama Općine Vinica, s početkom u 20,00 sati.

PRISUTNI VIJEĆNICI: Melani Gavrić, Božidar Levanić, Mirko Jurič, Filip Hohnjec, Ivana Mraković,

Marijan Mihalić, Domagoj Kovačić, Robert Rudančić, Marjana Majhen,

Robert Kovačić, Mario Bek, Ivan Kelemen i Krunoslav Kostanjevec

OSTALI PRISUTNI: dr.sc. Branimir Štimec, prof. – općinski načelnik

Ana Cvetko, dipl.iur. – pročelnica Jedinstvenog upravnog odjela

Monika Kovačić – viša stručna suradnica za financije i proračun

Biserka Jakopanec – upravno računovodstvena referentica, voditeljica Zapisnika

Predsjednica Općinskog vijeća Melani Gavrić, otvorila je sjednicu, pozdravila je sve nazočne te je napomenula da nema potrebe za prozivkom vijećnika jer je vidljivo da sjednici prisustvuju svi vijećnici, odnosno trinaest od trinaest vijećnika.

Predsjednica je nakon toga stavila na usvajanje Zapisnik s 1. – konstituirajuće sjednice, koja je održana 17.lipnja 2025.g. te je upitala ima li primjedbi na zapisnik.

Vijećnik Mihalić rekao je da je jedina primjedba, da ona Odluka koja je bila donešena nije u skladu sa zakonom pa ne zna da li se to treba zapisnički utvrditi.

Pročelnica Cvetko pojasnila je da to nije primjedba na zapisnik te je ukratko pojasnila i što se smatra primjedbom na zapisnik.

Predsjednica je ponovo upitala ima li netko od vijećnike primjedbu na Zapisnik.

Primjedbi nije bilo pa je predsjednica, nakon provedenog glasovanja konstatirala da je Zapisnik s 1. – konstituirajuće sjednice Općinskog vijeća Općine Vinica, održane dana 17. lipnja 2025.g., usvojen

j e d n o g l a s n o.

Nakon toga predsjednica je otvorila tzv. aktualni sat, odnosno vrijeme za postavljanje vijećničkih pitanja te je upoznala vijećnike s odredbama Poslovnika Općinskog vijeća Općine Vinica kojima je

uređen način postavljanja pitanja vijećnika s time da je napomenula da se prvo postavljaju sva pitanja, a zatim se daju odgovori.

Javila se vijećnica Ivana Mraković koju zanima tko je i zašto zatražio reviziju i koliko će to koštati Općinu, a napomenula je i da se njezino drugo pitanje nadovezuje na prvo.

Vijećnik Mirko Jurič postavio je pitanja načelniku, vezano uz javnu površinu koju koristi cvjećarnica. Vijećnik navodi da se odlukom načelnika, sadašnjim korisnicima oduzima koncesija na korištenje javne površine krajem godine pa pita zašto se raskida ugovor, da li je dosadašnjim korisnicima ponuđena kakva alternativa i za koga se priprema ova lokacija?

Vijećnik Jurič, obzirom da DVD Donje Vratno slavi 90. obljetnicu, pita da li se u proračunu za 2026. i 2027.g. planira trošak za adaptaciju toga doma?

Vijećnik Domagoj Kovačić navodi da ima pitanje za načelnika i za djelatnike, a pitanje je zašto se tek jučer, nakon intervencije predsjednice Vijeća i njegove, tražilo proglašenje elementarne nepogode od suše, a rekao je i to da prošle godine nije bila proglašena elementarna nepogoda te je onemogućena vlasnicima viničkih OPG-ova prijava na Program potpore za poljoprivredne sektore pogođene nepovoljnim klimatskim promjenama, znači Ministarstvo poljoprivrede, natječaj je trajao do prvog osmog 2025. godine, na kojem je bilo moguće dobiti do 42 tisuće eura bespovratnih sredstava po OPG-u.

Vezano uz uređenja poljskih putova, vijećnik Domagoj Kovačić navodi da je 29.5. bilo objavljeno na stranicama da je potpisan ugovor s firmom „Hudek Trgotrans“ prema kojem su radovi trebali započeti odmah i biti završeni u roku 30 dana. Vijećnik navodi da radovi nisu završeni u roku 30 dana, a pita i što je s križanjima, na većini kojih su ostale velike rupe, o čemu ima i fotografije koje se mogu pogledati.

Vijećnik Marijan Mihalić upitao je planira li se osnivanje turističke zajednice Općine Vinica?

Vijećnika Mihalića isto tako zanima, obzirom da je bilo obećano da će u suradnji s Hrvatskim vodama, odvojak Opečke ulice biti spojen na lateralni kanal pa nije još sada spojen, a navodi da niti po pitanju ostalih graba za odvodnju nije ništa poduzeto.

Vijećnik Filip Hohnjec upitao je, vezano uz projekt „Motela“ hoće li se „Motel“ financirati isključivo iz HBOR-ovog kredita i jesu li sredstva za to već osigurana, a interesira ga i koji je trenutni status tog projekta i koji su planirani sljedeći koraci?

Vijećnik Hohnjec upitao je za pojašnjenje zbog čega zapisnik sa sjednice prošlog saziva nije objavljen na službenim web stranicama Općine Vinica i smatra da bi u tom djelu trebalo malo ažurirati web.

Vijećnik Robert Rudančić, upitao je za Trg M. Gupca 13, zašto se tamo parkirališno mjesto nije uredilo i zašto stoji tako devastirano te što je s poslovnim prostorom, hoće li se to sanirati ili u kojem će smjeru to ići?

Vijećnik Rudančić navodi da su ga ljudi pitali za rad Općine, za radno vrijeme te navodi da su ljudi nezadovoljni jer ili nisu mogli dobiti odgovore, ili nekog nije bilo na tom radnom mjestu u vrijeme dok rad traje.

Vijećnik Božidar Levanić, vezano uz DVD Donje Vratno, upitao je tko je odgovoran za održavanje i košnju oko dječjeg igrališta iza vatrogasnog doma, koje se uopće ne kosi ili se jako rijetko kosi.

Vijećnik Levanić vezano uz problem korištenja sportske dvorane moli da se proba dogovoriti bar jedan termin više jer odbojkašicama 2-3 treninga nisu dosta pa moraju trenirati u drugim sredinama.

Vijećnik navodi da umjesto da naši odlaze na treninge u druge sredine te obzirom na to da imamo i košarkaše, Vinica može postati nositelj sredina, da djeca Cestice i Maruševca treniraju tu u Vinici, ali to jednostavno nije moguće zbog sportske dvorane.

Vijećnik Robert Kovačić uputio je pitanje načelniku i općinskim službama za uređenje kanala između Zmržnjaka i Trga M. Gupca pa pita kada će se to uređivati jer se radi o sigurnosti mještana, a vijećnik navodi da se radi i o ciglani na Vinici iza „Ruže Šimak“ pa pita da li je napravljena odvodnja za višak vode iz tog jezera, u grabu kraj Elektre i dalje u lateralni kanal, da se izbjegne potop Ul. V. Nazora?

Vijećnik Kovačić također navodi da oborinska odvodnja zgrade Općine Vinica i stambene zgrade tu u Marčanu kod igrališta, nije riješena u cijelosti. Vijećnik navodi da voda iz zadnja dva oluka, u zadnjem desnom kutu zgrade, ulazi pod zgradu i napominje da će se zgrada Općine srušiti.

Predsjednica Melani Gavrić uputila je pitanje načelniku te navodi da obzirom da Društven dom u Pešćenici Viničkoj već duži niz godina nije obnovljeni, a vidljivo je da se često koristi za održavanje raznih druženja i proslava, zanima ju da li je u skorijoj budućnosti neka renovacija možda u planu?

Nakon što su vijećnici postavili pitanja predsjednica je upitala vijećnicu Ivanu Mraković kome je uputila svoje pitanje za reviziju, a vijećnica je odgovorila da pitanje upućuje onome tko zna odgovor.

Vijećnik Mirko Jurič naglašava da se, prema pravilniku, mora imenovati kome se postavlja pitanje.

Vijećnica Mraković odgovorila je da pitanje postavlja pročelnici.

Pročelnica Cvetko odgovorila je da što se tiče revizije, reviziju je predložilo osam vijećnika kao i prijedlog odluke, a za daljnje pojašnjenje same odluke pročelnica je zamolila predsjednicu Vijeća, kao predlagača.

Predsjednica Melani Gavrić odgovorila je da je reviziju predložila jedna trećina, odnosno osam vijećnika te navodi da obzirom da je novi sastav Vijeća, vijećnici imaju potrebu da steknu bolji uvid u financijsko stanje. Predsjednica je također napomenula da vijećnici na to imaju pravo.

Vijećnica Mraković složila se da na to imaju pravo, ali je odgovorila da su i predsjednica Gavrić i vijećnik Mihalić u proteklom mandatu sudjelovali u radu Vijeća, odnosno Odbora pa vjeruje da su oni svojim stranačkim kolegama sigurno prenosili o kakvim se prijedlozima odluka radi, kao i što se događalo tada na Vijeću pa ne vidi zašto potreba za revizijom.

Vijećnik Marijan Mihalić odgovorio je vijećnici da i sama zna na kojoj se razini dobiva proračun i koliki je uvid u stavke.

Vijećnik Domagoj Kovačić napominje da je i šest još uvijek jedna trećina, a vijećnica Mraković upitala ga je da li oni u HDZ-u nikada nisu stranački raspravljali o tome što se radi u Vijeću te navodi da ima informacije da svi ostali ljudi znaju više nego sami vijećnici u Vijeću, a predsjednica je na to odgovorila da onda ne vidi razlog zašto da se revizija ne provede pa da svi onda znaju točno financijsko stanje.

Vijećnik Mirko Jurič smatra nužnim napomenuti da postoji propisani postupak postavljanja pitanja i način na koji se reagira kada vijećnik nije zadovoljan odgovorom.

Predsjednica je upitala vijećnicu da li je zadovoljna odgovorom, a vijećnica Mraković odgovorila je da nije zadovoljna.

Vijećnik Jurič odgovorio joj je da ima na dnevnom redu točku pa se tada može javiti.

Vijećnica Mraković naglašava da je postavila pitanje: tko, zašto i koliko košta revizija, a predsjednica Vijeća na to je odgovorila da će za to biti provedena javna nabava pa će se nakon toga znati koliko revizija dođe. Predsjednica nadalje navodi da je u odluci navedeno da se radi o 2024.g. i točno stavke na koje se odnosi, a kada se bude znao iznos troška biti će također na Vijeću iznešeno.

Vijećnik Jurič objašnjava da se prema članku 50. Pravilnika mogu postaviti dva pitanja u trajanju od dvije minute. Nadalje vijećnik navodi odredbe koje se odnose na postavljanje pitanja od strane kluba vijećnika.

Vijećnica Mraković odgovorila je da nije političar nego vijećnik ovog Vijeća, smatra da je jasno i glasno postavila pitanje te se ujedno zahvaljuje na odgovoru.

Kako su ostala pitanja bila upućena općinskom načelniku, načelnik Branimir Štimec, prije svega je pozdravio sve prisutne pa je prije samih odgovora napomenuo da ukoliko nešto nije stigao zapisati, dati će pisani odgovor.

Što se tiče pitanja vijećnika Juriča zašto je raskinuo ugovor s cvjećarom, načelnik navodi da to nije točno te upoznaje vijećnike da je ugovor za korištenje javne površine bio sklopljen na 5 godina te da je istekao, a slijedom čega je zatim bio raspisan natječaj.

Načelnik nadalje napominje da se na natječaj cvjećara javila i dobila je ugovor na šest mjeseci.

Vezano uz pitanje koje se odnosi na DVD Donje Vratno, načelnik je istaknuo da DVD ima značajnu obljetnicu kao i da je vatrogastvo u našoj općini na zavidnom nivou. Nadalje načelnik je naglasio da je pokrenut postupak izrade projektne dokumentacije za uređenje i to u suradnji s DVD-om Donje Vratno.

Vijećnik Jurič reagirao je i ističe da nije zadovoljan odgovorom i može li replicirati sada ili na kraju.

Predsjednica je odgovorila vijećniku Juriču da može postaviti dopunsko pitanje, koje može trajati do dvije minute.

Vijećnik Jurič navodi da je pitanje koje traje do dvije minute već postavio, a sada ima repliku jer nije zadovoljan odgovorom.

Vijećnik navodi da je načelnik odgovorio da je produžen ugovor na šest mjeseci, ali mu nije odgovorio da li je ponuđena neka alternativa i da li se predviđa za nekoga drugoga ta ili neka druga lokacija.

Vijećnik navodi da nije zadovoljan niti odgovorom na pitanje vezano uz DVD Vratno jer je jasno i decidirano pitao da li se u proračunu planira trošak za 2026. i 2027. godinu jer ako su projekti napravljeni onda se moraju u iduće dvije godine planirati troškovi za proslavu godišnjice.

Načelnik je odgovorio da obzirom da proračun, za 2026. i 2027. godinu još nije u izradi, momentalno ne može odgovoriti na to pitanje.

Vezano uz pitanje vijećnika Domagoja Kovačića koje se odnosi na proglašenje elementarne nepogode, načelnik napominje da je procedura takva da šteta mora biti više od 20% proračuna da se suša i proglasi. Načelnik navodi da niti jedan upit građana nije stigao u Općinu, prije nego što je župan proglasio nepogodu. Kada su ljudi počeli zvati zatraženo je proglašenje, Županiji je dostavljena sva potrebna dokumentacija, ali to ne znači da će ljudi i dobiti naknadu štete. Povjerenstvo će na terenu utvrditi radi li se o 20% od proračuna ili nije i ide se dalje tek kada se ti uvjeti zadovolje.

Što se tiče komentara o prošlogodišnjoj situaciji, načelnik navodi da su općinske službe odradile sve po zakonom propisanoj proceduri, a vijećnik je na to ustvrdio da je postupak takav da je Općina trebala dati javni poziv van, onda se ide u Županiju i onda tek ide procjena.

Pročelnica Cvetko i vijećnik Domagoj Kovačić raspravili su o postupku proglašenja nepogode te o vremenu i načinu prijavljivanja šteta.

Vezano uz drugo pitanje vijećnika Domagoja Kovačića, koje se odnosi na uređenje poljskih putova, načelnik je odgovorio da se poljski put uređuje temeljem provedene javne nabave, koja je raspisivana dvaput.

Nadalje načelnik navodi da je točno da nije ispoštovan rok od trideset dana te je naveo razloge sklapanja aneksa ugovora sukladno kojemu su radovi izvedeni.

Kako načelnik navodi, to je sada kvalitetno uređeno 2,5 km poljskog puta, a na našem polju ima 8 km poljskih putova pa će se svakako i iduće godine u proračunu planirati sredstva da se opet jedan dio riješi.

Vijećnik Domagoj Kovačić na to je zamolio da kada to bude iduće godine aktualno da se napravi javno savjetovanje s poljoprivrednicima.

Što se tiče savjetovanja, načelnik navodi da je bio održan sastanak s poljoprivrednicima prije Božića i oni su inzistirali da se uredi taj poljski put.

Vijećnik se zahvalio na odgovoru.

Na pitanje vijećnika Mihalića vezano uz osnivanje vlastite turističke zajednice, načelnik je odgovorio da je Vijeće u bivšem sazivu, osnovalo zajedničku turističku zajednicu za 6 općina i Ministarstvo turizma ju kao takvu financira.

Načelnik navodi da ukoliko bi se išlo u osnivanju vlastite TZ ne bi bilo moguće prijaviti se na određene natječaje, a postojeća TZ već se prijavila na dosta natječaja i radi kvalitetno.

Načelnik zato napominje da se u ovom trenutku ne razmišlja o osnivanju samostalne TZ zbog troškova koji bi tu nastali.

Što se tiče odvodnje u Opečkoj ul. načelnik je vijećniku dogovorio da odvodnja nije riješena, ali se i dalje radi na suradnji s Hrvatskim vodama, da se ne troše vlastita sredstva.

Nadalje načelnik ističe da je započelo uređenje korita potoka, u suradnji s Hrvatskim vodama, no

najveći su problem imovinsko-pravni odnosi.

Načelnik je na kraju naglasio da se nada da će se ove godine napraviti projekt za kvalitetnu odvodnju u Opečkoj ul.

Vijećnik Mihalić napomenuo je da se ne radi samo o Opečkoj ulici nego i drugim grabama čija odvodnja još uvijek nije riješena.

Načelnik je odgovorio da je s Hrvatskim vodama izvršena detaljna analiza te će se uz još jednu retenciju na ribnjaku i u Ladanju u Ul. M. Gupca retencijom pokušati riješiti problem no načelnik isto tako navodi da su sve to opsežni projekti pa se nada, ukoliko ne sve, da će se u suradnji s Hrvatskim vodama većina problema ipak uspjeti riješiti.

Što se tiče pitanja vijećnika Hohnjeca vezano uz tzv. Motel, načelnik je odgovorio da za njega postoji sva dokumentacija pa tako i građevinska dozvola. Općina se prijavila na dva natječaja, no na prvom natječaju nije prošla. Vijeće u prošlom sazivu donijelo je odluku vezano uz HBOR-ov kredit no načelnik navodi da je taj dio još u postupku, a druga varijanta je kroz Interreg natječaj zajedno sa slovenskom stranom, uz sufinanciranje od nekih 85% no načelnik navodi da je u ovom trenutku aktualno razmatranje odluke o HBOR-ovom kreditu.

Vijećnik Hohnjec upitao je znači li to da kreditna sredstva još nisu dobivena i da banka još to razmatra, a načelnik je odgovorio potvrdno i naglasio da je to dugotrajniji postupak.

Na pitanje vijećnika Hohnjeca vezano uz objavu zapisnika s posljednje sjednice Općinskog vijeća, odgovorila je pročelnica Cvetko te navodi da se zapisnici objavljuju nakon što su usvojeni, a obzirom da je ranijem sazivu Vijeća mandat prestao zapisnik nema tko usvajati, jer novi saziv to ne može, a ranijem je mandat prestao. Pročelnica navodi da ga eventualno može objaviti prilikom objave zapisnika s 1. odnosno konstituirajuće sjednice jer zapisnik fizički postoji ali iz tog razloga nije objavljen na stranici.

Vezano uz pitanje vijećnika Rudančića, a koje se odnosi na zgradu i prostor kod zgrade u Vinici, Trg M. Gupca 13, načelnik je odgovorio da objekt momentalno nije u općinskom vlasništvu i da se rješava pitanje vlasništva u korist Općine Vinica. Načelnik navodi da je to jedan proces koji traje, ali prvo je potrebno riješiti vlasništvo pa će se onda rješavati namjena.

Nadalje što se tiče parkirališta i svih nogostupa to je u nadležnosti i upravljanju ŽUC-a pa se nada da će se sada u ovom procesu asfaltiranja i to riješiti no nadležnost je ŽUC-a.

Što se tiče pitanja vijećnika koje se odnosi na nezadovoljstvo radom općinskih djelatnika, načelnik je istaknuo da može stati iza svakog svojeg djelatnika i smatra da nitko iz Općine nije otišao, a da nije dobio odgovor ili bar dio odgovora. Načelnik navodi da je do njega možda malo teže doći obzirom na obveze koje ima, ali tvrdi da svi djelatnici rade na jednom visokom nivou.

Vijećnik Rudančić navodi da ljudi često ne dobiju odgovor koji su tražili jer nekoga nema ili je na bolovanju, a uz toliko djelatnika netko bi morao znati odgovor makar i nekoga drugoga nema.

Načelnik je rekao da moli konkretan slučaj i konkretnu osobu koja je to rekla i da to bude na pismeno pa će onda on to i provjeriti jer mu se često dešava da se spominje da je netko nešto rekao, a kada pita tko je to rekao i koji su točno problemi, da se to riješi, onda se ispostavi da to baš uvijek i nije tako.

Što se tiče pitanja vijećnika Levanića vezano uz košnju oko dječjih igrala kod vatrogasnog doma u Donjem Vratnu, načelnik je odgovorio da to održava Općina, a ukoliko ima potrebe za više košnji i to nije problem jer sada imamo dva radnika na održavanju pa će se i to riješiti. Načelnik ističe da na našem području ima ukupno 106 km nerazvrstanih cesta sa dvije strane i još ako se pomnoži puta dva to je preko 400 km košnje za koje se ti radnici stvarno trude da se održavaju na primjereni način. Načelnik je na kraju napomenuo da ne vidi nikakav problem ako je potrebno mogu to odraditi i radnici, a ne vidi niti problem da i DVD ponekad pokosi obzirom da koristi taj prostor.

Vezano uz pitanje korištenja sportske dvorane za treninge sportskih udruga, načelnik je odgovorio da i kao nastavnik tjelesne i zdravstvene kulture, ali i kao načelnik uvijek podržava sport i naše sportaše.

Načelnik navodi da Školom upravlja Školski odbor.

Načelnik se slaže da nije dobro da naši sportaši treniraju negdje drugdje, ali smatra da je to više pitanje za ravnateljicu Škole pa možda i za predsjednicu Općinskog vijeća, obzirom da je ona i članica Školskog odbora pa bi možda i ona mogla dati neke odgovore što se toga tiče.

Na pitanje vijećnika Roberta Kovačića koje se odnosi na uređenje potoka od „Zmržjaka“ do Trga M. Gupca u Vinici, načelnik je odgovorio da su započeli radovi te je vijećnike detaljnije upoznao s nastalim problemom vezano uz potrebnu suglasnost određenih osoba na samom Trgu.

No načelnik na kraju ističe da se s radovima započelo, da će se počistiti cijelo korito potoka i propust ispod ceste odnosno ispod mosta na Trgu.

Vezano uz pitanje vijećnika koje se odnosi na odvodnju iz grabe iza „Ruži Šimak“ načelnik navodi da je

prošle godine vođen razgovor s Hrvatskim vodama i za taj dio su bila neka idejna rješenja no lateralni kanal bi se trebao produžiti do tog dijela Vinice da bi se onda spojilo na njega. Hoće li se to uspjeti realizirati, načelnik navodi da ne može garantirati, obzirom da je i to vezano uz rješavanje imovinsko-pravnih odnosa.

Na pitanje oborinske odvodnje sa zgrade Općine, načelnik je zamolio vijećnika da predloži rješenje pa je obostrano dogovoreno da će načelnik pozvati vijećnika Kovačića prilikom kiše da zajedno utvrde problem i da se problem riješi na najbolji mogući način.

Vijećnik Robert Kovačić odgovorio je da se stavlja na raspolaganje, a načelnik kada bude imao vremena neka ga pozove i on će doći.

Vezano uz pitanje predsjednice Vijeća Melani Gavrić, a koje se odnosi na renoviranje doma u Pešćenici, načelnik se nije složio s time da objekt duže vrijeme nije uređivan te načelnik navodi da se dom u posljednje četiri godine kompletno obnovio. Na kraju načelnik je rekao da je još potrebno riješiti klimu, frižider i klupčice, a grijanje će se probati riješiti klimom.

Nakon tzv. aktualnog sata odnosno vremena za pitanja vijećnika, predsjednica Vijeća predložila je dnevni red kakav je sadržan i u pozivu na sjednicu.

Nije bilo prijedloga za izmjenu ili dopunu dnevnog reda.

Nakon izvršenog glasovanja predsjednica je objavila da je za današnju sjednicu j e d n o g l a s n o utvrđen slijedeći

**D N E V N I R E D :**

1. **ODLUKA O PROVOĐENJU REVIZIJE**
2. **ODLUKA O USVAJANJU PRIJEDLOGA PLANA UPRAVLJANJA DESTINACIJOM 2025.-2029., TURISTIČKE ZAJEDNICE PODRUČJA SJEVER ZAGORJA**
3. **ODLUKA O RASPOREĐIVANJU SREDSTAVA ZA REDOVITO GODIŠNJE FINANCIRANJE POLITIČKIH STRANAKA ZASTUPLJENIH U OPĆINSKOM VIJEĆU OPĆINE VINICA U 2025. GODINI**
4. **ODLUKA O VISINI NAKNADE ZA RAD ČLANOVA OPĆINSKOG VIJEĆA TE OSTALIH RADNIH TIJELA**
5. **JAVNI POZIV ZA ISTICANJE KANDIDATURE ZA ČLANOVE SAVJETA MLADIH OPĆINE VINICA**
6. **RAZNO**

**Ad 1)**

Prijedlog Odluke o provođenju revizije vijećnicima je dostavljen uz poziv na sjednicu pa je predsjednica upitala ima li potrebe za raspravom.

U raspravi su sudjelovali vijećnica Ivana Mraković, vijećnik Mirko Jurič i vijećnik Domagoj Kovačić.

Rasprava se odnosila na mogućnosti i izvor iz kojeg bi se mogli podmiriti troškovi provođenja revizije, obzirom da je vijećnica Mraković predložila da se troškovi podmire sredstvima predviđenim za redovito godišnje financiranje političkih stranaka, a vijećnik Jurič ne podržava takav prijedlog.

Vijećnik Domagoj Kovačić, nakon što je načelnik istaknuo da se može pozvati i državna revizija, koja ne košta ništa, napominje da za to treba puno više vremena i da vijećnici ne mogu toliko dugo čekati da počnu raditi.

Predsjednica Vijeća Melani Gavrić, upitala je može li se rasprava završiti, a vijećnik Jurič odgovorio je da nigdje nije napisano u pravilniku, koliko vijećnici mogu raspravljati. Vijećnik smatra da vijećnici imaju pravo raspravljati i duže po nekoj točki, svidjelo se to nekome ili ne.

Daljnje rasprave nije bilo.

Predsjednica Vijeća Melani Gavrić napomenula je, da su u prijedlogu Odluke izmijenili članak 1. , u dijelu teksta „na odabranom uzorku testirati ispravnost nastanka i točnost rashoda“ pa su iza riječi „rashoda“ dodali „i izdataka“, a obzirom da tako dopunjeni tekst Odluke vijećnicima nije naknadno dostavljen, tekst konačnog prijedloga Odluke projiciran je na samoj sjednici, na platno.

Drugih prijedloga za izmjenu ili dopunu Odluke nije bilo.

Nakon izvršenog glasovanja predsjednica Općinskog vijeća konstatirala je da je Općinsko vijeće Općine Vinica sa d e s e t glasova z a i t r i glasa p r o t i v donijelo

**ODLUKU O PROVOĐENJU REVIZIJE POSLOVANJA OPĆINE VINICA U 2024. GODINI,**

**koja je priložena uz Zapisnik i čini njegov sastavni dio.**

**Ad 2)**

Prijedlog Odluke o usvajanju prijedloga Plana upravljanja destinacijom 2025.-2029., Turističke zajednice područja Sjever Zagorja, zajedno s ostalim materijalima, vijećnicima je dostavljen uz poziv na sjednicu.

Prijedlog Odluke obrazložila je pročelnica Ana Cvetko te navodi da se radi o aktu čiji je predlagač TZ područja Sjever Zagorja. Pročelnica je napomenula da je proveden prethodni postupak i javna rasprava i sve je bilo javno objavljeno. Na kraju pročelnica je istaknula da predstavnička tijela, svake od članica, imaju obvezu da taj plan usvoje, a u slučaju da ga ne usvoji treba dati obrazloženje i koje su izmjene koje se predlažu.

U raspravi su sudjelovali vijećnik Domagoj Kovačić, Robert Kovačić i Marijan Mihalić.

Raspravljalo se o prijedlogu vijećnika Domagoja Kovačić koji predlaže da se donošenje Odluke odgodi i da dođe direktorica TZ te vijećnicima obrazloži i prezentira Plan upravljanja destinacijom jer smatra da se ipak radi o četiri godine Vinice, koja planira biti turistički magnat.

Vijećnici Robert Kovačić i Marijan Mihalić slažu se s prijedlogom vijećnika Domagoja Kovačića, ali predlažu da se prezentacija održi izvan sjednice Vijeća, za vijećnike koji su za to zainteresirani.

Uključio se i općinski načelnik te navodi da se na ovome puno angažirao i naš vijećnik Emil pa se može i njega pozvati da sudjeluje u prezentaciji Plana, a ujedno napominje da vijećnici odlučuju, bilo da se donošenje odluke odgodi ili da se makne s dnevnog reda.

Vijećnici Mirko Jurič i Robert Kovačić odgovorili su da se može, nakon prezentacije, sazvati i izvanredna sjednica za ovu točku dnevnog reda.

Načelnik je odgovorio da je tu predsjednica Vijeća pa će odlučiti.

Predsjednica Gavrić stavila je na glasovanje prijedlog da se 2. točka dnevnog reda odnosno Odluka o usvajanju prijedloga Plana upravljanja destinacijom 2025. – 2029. Turističke zajednice područja Sjever Zagorja, odgađa.

Nakon izvršenog glasovanja, predsjednica je konstatirala da je Općinsko vijeće Općine Vinica s d v a n a e s t glasova z a i j e d n i m s u z d r ž a n i m o d l u č i l o

**da se donošenje Odluke o usvajanju prijedloga Plana upravljanja destinacijom 2025. – 2029. Turističke zajednice područja Sjever Zagorja, odgađa.**

**Ad 3)**

Prijedlog Odluke o raspoređivanju sredstava za redovito godišnje financiranje političkih stranaka zastupljenih u Općinskom vijeću Općine Vinica u 2025. godini, obrazložila je pročelnica Ana Cvetko.

Pročelnica ukratko navodi da se ova Odluka donosi svake godine s Proračunom, no isto tako navodi da ranija Odluka više nije relevantna, obzirom da se nakon provedenih izbora promijenio sastav Općinskog vijeća. Pročelnica je ujedno pojasnila i odredbe i visinu naknade po većinskom odnosno podzastupljenom spolu.

Rasprave nije bilo.

Nije bilo prijedloga za izmjenu ili dopunu odluke.

Po izvršenom glasovanju predsjednica Općinskog vijeća Melani Gavrić, konstatirala je da je Općinsko vijeće Općine Vinica j e d n o g l a s n o donijelo

**ODLUKU O RASPOREĐIVANJU SREDSTAVA ZA REDOVITO GODIŠNJE FINANCIRANJE**

**POLITIČKIH STRANAKA ZASTUPLJENIH U OPĆINSKOM VIJEĆU OPĆINE VINICA U 2025.G.,**

**koja je priložena uz Zapisnik i čini njegov sastavni dio.**

**Ad 4)**

Prijedlog Odluke o visini naknade za rad članova Općinskog vijeća te ostalih radnih tijela, vijećnicima je dostavljen uz poziv na sjednicu.

Vezano uz Odluku, predsjednica Gavrić izvijestila je vijećnike da se ovom Odlukom, u odnosu na Odluku koja je donesena na konstituirajućoj sjednici, mijenja zadnji članak, koji se odnosi na odredbe o stupanju Odluke na snagu, odnosno „odluka stupa na snagu osmog dana od dana objave“.

Predsjednica navodi da se postupa po naputku Ministarstva pravosuđa, uprave i digitalne transformacije.

Rasprave nije bilo.

Nije bilo drugih prijedloga za izmjenu ili dopunu Odluke.

Nakon izvršenog glasovanja predsjednica Općinskog vijeća konstatirala je da je Općinsko vijeće Općine Vinica j e d n o g l a s n o donijelo

**ODLUKU O VISINI NAKNADE ZA RAD ČLANOVA OPĆINSKOG VIJEĆA TE OSTALIH RADNIH TIJELA,**

**koja je priložena uz Zapisnik i čini njegov sastavni dio.**

**Ad 5)**

Prijedlog Javnog poziva za isticanje kandidature za članove Savjeta mladih Općine Vinica, obrazložila je pročelnica Cvetko te je upoznala vijećnike da se javni poziv raspisuje unutar roka od šest mjeseci od konstituiranja općinskog vijeća.

Pročelnica je upoznala vijećnike da se u skladu sa Zakonom o savjetima mladih i Odlukom o osnivanju Savjeta mladih Općine Vinica, savjet mladih osniva zajedno s predstavničkim tijelom, odnosno mandat mu traje kao i predstavničkom tijelu, a poziv se objavljuje barem jednom u šest mjeseci.

Nadalje pročelnica navodi da do sada nije bilo savjeta mladih jer nikada nije bilo dovoljnog broja prijavljenih te navodi da trebaju biti prijavljene barem tri osobe da vi se savjet mogao osnovati.

Rasprave nije bilo.

Po izvršenom glasovanju predsjednica Vijeća konstatirala je da je Općinsko vijeće Općine Vinica

j e d n o g l a s n o usvojilo

**PRIJEDLOG JAVNOG POZIVA ZA ISTICANJE KANDIDATURE ZA ČLANOVE**

**SAVJETA MLADIH OPĆINE VINICA,**

**koji je priložen uz ovaj Zapisnik i čini njegov sastavni dio.**

Predsjednica Vijeća Melani Gavrić ispričala se što je učinila propust i preskočila je Odbore pa je pozvala predsjednika Odbora za statutarno-pravna pitanja Domagoja Kovačića te predsjednika Odbora za financije i proračun Marijana Mihalića da se očituju o radu Odbora, koji je bio prije Vijeća.

Predsjednik Odbora za statutarno-pravna pitanja Domagoj Kovačić očitovao se da je, prema dnevnom redu, Odbor odlučio na način da su za prvu točku dnevnog reda bila četiri člana za i jedan protiv, da su za drugu točku dnevnog reda bila četiri člana za i jedan suzdržan, dok su treća, četvrta i peta točka bile prihvaćene jednoglasno.

Predsjednik Odbora za financije i proračun Marijan Mihalić, upoznao je vijećnike da je Odbor, po tri točke koje je razmatrao, a to su: odluka vezana uz provođenje revizije, odluka vezana uz raspoređivanje sredstava za rad političkih stranaka i odluka o visini naknade za rad vijećnika,

većinom glasova odlučio da Općinskom vijeću predloži usvajanje.

**Ad 6)**

Predsjednica Vijeća upitala je vijećnike imaju li još kakvih pitanja.

Vijećnik Marijan Mihalić napominje da ima pitanje u vezi aglomeracije pa navodi da ga zanima da li postoje kakve preporuke, odnosno da li se u Varkomu mogu dobiti kakve preporuke kako to napraviti, koju tehniku upotrijebiti.

Vijećnika zanima, obzirom da su bile neke informacije da će se raditi dodatni vod ispod kuća, za nizinski dio, da li su te informacije točne ili nisu točne.

Vijećnik smatra da bi s Varkomom trebalo probati vidjeti, na koji način odnosno da li nešto kupiti ili ne kupiti i koji je sistem priključenja.

Odgovorila je pročelnica Cvetko te navodi da je u četvrtom mjesecu bila na sastanku u Varkomu i postavila pitanje što je s ljudima koji se ne mogu priključiti i zatražila da to uđe u zapisnik. Pročelnica ističe da do danas taj zapisnik nismo dobili, a odgovor direktora Istera tada je bio da što je privatno je privatno i da oni u to ne ulaze. Pročelnica je ponovila da je tražila taj zapisnik no do dan danas nije dostavljen.

Vijećnik Robert Kovačić ističe da je dobio račun za kuću koja je priključena na odvodnju, ali je dobio račun i za poslovnu zgradu koja uopće nije priključena pa pita kako će tu reagirati Općina odnosno zašto mještani koji nisu priključeni na aglomeraciju, dobivaju račun za odvodnju?

Vijećnik smatra da bi Varkom trebao stornirati račune za ljude koji nisu bili u planu za aglomeraciju i za čestice koje nisu prikopčane jer ne mogu za te čestice dobivati račun, a ne konzumiraju odvodnju.

Pročelnica je odgovorila da se može ponovo poslati upit Varkom-u, kao i što je sa svim onim prijavama, a bilo ih je preko sto i na vrlo malo ih se Varkom očitovao, a na većinu njih nije reagirao.

Na kraju pročelnica je ponovila da se može Varkomu postaviti pitanje što je s računima i s tim pumpama o kojima je bilo ranije govora.

Na ovu temu nadovezao se i vijećnik Mirko Jurič pa navodi da Općina Cestica sufinancira pumpe za svoje sumještane koji se ne mogu priključiti.

Vijećnik Rudančić navodi da je morao sam izgraditi novu septičku jer su mu priključak postavili kod susjeda.

Vijećnik Jurič zamolio je predsjednicu Vijeća da zamoli načelnika da ne šalje poruke sa Vijeća, nikome, jer to vrijeđa dignitet vijećnika, koji uvijek te poruke dobivaju „feedback“ od osobama kojima načelnik šalje, poglavito na konstituirajućoj sjednici i vijećnik moli da se to ne radi.

Vijećnik nadalje navodi da se po Vinici priča da Općina Vinica nije prebacila komunalnu naknadu za 2023. godinu Varkomu pa traži odgovor je li to istina ili nije da može javno reći da u tome nema nikakvih indicija i da to ne postoji.

Nadalje vijećnik Jurič, vezano uz poljski put, upitao je načelnika da li je postojao sustav kontrole i da li je tko kontrolirao koliko je kamiona istovareno dolje i da li ima nadzornih mjera za taj iznos od pedesetčetiri tisuće eura, da li je sve po troškovniku napravljeno?

Načelnik je odgovorio da ukoliko vijećnik ima nekih problema s tim stvarima, sve je objavljeno na službenoj web stranici. Načelnik ističe da ukoliko vijećnik ima nekih indicija slobodno prijavi bilo gdje, bilo kada i bilo što jer on uvijek stoji iza svojeg rada.

Isto tako načelnik je odgovorio da i vijećnici, kao uostalom i svi drugi mještani, mogu tražiti bilo kakvu informaciju o bilo čemu jer se radi otvoreno i radi se za ovo mjesto.

Načelnik je ponovo napomenuo da za put postoji sva potrebna dokumentacija kao i uostalom i za sve druge projekte.

Isto tako načelnik je skrenuo pažnju da će sada zbog revizije općinski djelatnici trošiti vrijeme i na te stvari, koje će ih dodatno opteretiti pa moli vijećnike da imaju malo više razumijevanja za njih.

Vijećnik Mirko Jurič upitao je ponovo za priče da Varkomu nisu prebačena nekakva sredstva na što je načelnik odgovorio da ne zna ništa o tome i da prvi put čuje za to.

Vijećnik Domagoj Kovačić upitao je za nogostup što je s tim, postoji li kakva komunikacija sa ŽUC-om a načelnik je dogovorio da je bilo obećano da će biti gotovo do početka školske godine, ali je ujedno napomenuo da je investicija jako velika, odnosno nogostupi za cijelu općinu su investicija od preko dva milijuna eura pa je cijela investicija podijeljena u šest faza, a ova je najduža.

Načelnik je pozvao vijećnike da i oni iskoriste svoje mogućnosti i sa svoje se strane založe da se ti radovi malo poguraju.

Načelnik napominje da je do sada izvršeno postavljanje rubnika s vanjske i unutarnje strane kao i priprema za asfalt.

Vijećnik Domagoj Kovačić je napomenuo da nije baš da se radi, obzirom da rade po tri čovjeka i to ne svaki dan pa smatra da je potrebno odlučnije reagirati prema ŽUC-u .

Na ovo pitanje nadovezao se i vijećnik Robert Kovačić koji pita postoji li kakav nadzor radova jer smatra da promjer cijevi od 16 centimetara nije dovoljan za količinu oborinske odvodnje obzirom da su prije bili otvori od pola metra u rubniku odnosno uz rub pločnika.

Vijećnika konkretno zanima da li tko kontrolira promjer slivnika za oborinske vode ili se to radi samo od oka.

Vijećnica Ivana Mraković napominje da je opazila da u Slatnjaku netko sustavno zatrpava grabu i vrši navoz šute, za što ne zna da li postoji kakva dozvola, a smatra da se to niti ne smije raditi i da nije po zakonu. Vijećnica navodi da je na određenom dijelu s lijeve strane već zatrpana cijela graba i osvanula je površina s nekim kontejnerom, na drugom mjestu je napravljeno već i nekakvo parkiralište, a sve to nije dozvoljeno raditi.

Predsjednica Vijeća odgovorila je da će pitanje biti upućeno komunalnom redaru.

Vijećnik Ivan Kelemen upoznao je da DVD Gornje Ladanje, 23.08. organizira 11. međuopćinsko vatrogasno natjecanje pa sve skupa poziva, a ujedno i zahvaljuje svima koji su se odazvali i bili su 28.06. na seoskim sportskim igrama.

Nadalje vijećnik se zahvalio i djelatnicama upravnog odjela koje su uspjele preko fonda organizirati da su sva djeca, koja su bila na natjecanju, dobila majice.

Na kraju vijećnik Kelemen napominje da bi bilo lijepo da se i vijećnici ponekad odazovu na društvene događaje.

Predsjednica Vijeća dala je prijedlog, da pročelnica za svako takvo događanje, koje je malo veće, svim vijećnicima obavijest pošalje na e-mail, da budu svi obaviješteni o tom događaju.

Pročelnica je odgovorila da je i inače sve objavljeno na web stranici Općine pa i na facebooku.

Načelnik se pridružio pozivu vijećnicima da se odazovu i posjete vatrogasno natjecanje te je istaknuo da imamo dva vatrogasna doma uređena, a još će i ovaj jedan isto tako biti uređen.

Načelnik je napomenuo da DVD u Ladanju funkcionira na jednom zavidnom nivou te je istaknuo da članovi sve aktivnosti obavljaju volonterski.

Vijećnik Kelemen, što se toga tiče, napomenuo je da vatrogasci i članovi Udruge „Kapla“ sami održavaju površinu od cca 3000 m2, a neki onda još spočitavaju zašto je Općina kupila kosilicu.

Vijećnik je isto tako istaknuo da je to površina u vlasništvu Županije i da je puno puta na to skrenuo pažnju ravnateljici Osnovne škole no nije naišao na njezino razumijevanje. Vijećnik Kelemen napominje da sve troškove snose sami, od benzina pa nadalje i da sve što je oko Škole napravljeno, sve je napravila Udruga, a Škola nije za to dala niti jednoga centa.

Na kraju vijećnik je napomenuo kako neki misle da oni na tome zarađuju, a svatko koga zanima može doći i provjeriti, za sve postoje računi.

Vijećnik Domagoj Kovačić na to je prokomentirao da je tako u svim udrugama.

Uključio se vijećnik Mirko Jurič i smatra normalnim da Udruga organizira svoje aktivnosti, ona ima svoje prihode i svoje rashode i na udruzi je kako to vodi, a vijećnik Kelemen odgovorio je da je stvar u tome, što oni kao udruga rade posao koji bi trebao raditi netko drugi, tko je plaćen za to te se i vijećnik Robert Kovačić složio da je domar plaćen za to.

Predsjednica Vijeća upoznala je prisutne da kao članica Skupštine Varaždinske županije, ima mogućnost na sjednici Skupštine postaviti dva pitanja županu pa predlaže da se pod točkom razno, na svakoj sjednici Općinskog vijeća definiraju po dva pitanja koja će onda ona, ispred Općine Vinica, postaviti županu.

Vijećnik Domagoj Kovačić predložio je da prvo pitanje bude nogostup, ako sjednica bude prije početka školske godine, a predsjednica se složila da to bude prvo pitanje, a za drugo navodi da se može još i naknadno definirati.

Nije bilo drugih prijedloga.

Predsjednica Vijeća Melani Gavrić i vijećnica Ivana Mraković upoznale su prisutne na koji se način mogu prijaviti za sudjelovanje u tzv. „Viničkom pohodu“, 30.08.2025.g.

Predsjednica Melani Gavrić zahvalila se svima na suradnji, istaknula je kako se nada da će i sve ostale sjednice biti u punom sazivu te je sjednicu zaključila

u 21 sat i 15 minuta.

Voditeljica Zapisnika: Predsjednica Općinskog vijeća:

Biserka Jakopanec Melani Gavrić